กมลรุกขายเบี้ยนันมอเตอร์
กลุ่มทุนใหม่ปรับรื้อโครงสร้างรายได้ เมินขายประกันแท็กซี่
16 มิ.ย. 2559

กลุ่มทุนใหม่ปรับรื้อโครงสร้างรายได้ เมินขายประกันแท็กซี่
กลุ่มทุนใหม่ กมล ประกันภัย เปิดแผนธุรกิจ เบนเข็มขายเบี้ยนันมอเตอร์ เลิกทำตลาดรถแท็กซี่ พร้อมต่อยอดธุรกิจในเครือ เปลี่ยนชื่อเป็น “สัจจะประกันภัย”
น.ส.ลินดา เมฆดารา ประธานกรรมการ บริษัท กมล ประกันภัย เปิดเผยว่า หลังจากที่ตระกูล เมฆดารา ได้เข้ามาเป็นผู้ถือหุ้นใหม่ 100% จึงได้มีการปรับเปลี่ยนแผนธุรกิจและวางกลยุทธ์ทางการตลาดใหม่ ด้วยการวางแผน 3 ปี (ปี 2559-2561) จากเดิม 90% ที่ขายเบี้ยประกันภัยรถยนต์ จะหันมาขายเบี้ยที่ไม่ใช่รถยนต์หรือนันมอเตอร์ เป็นหลักแทน
ทั้งนี้ ในช่วงปีแรกจะลดสัดส่วนเบี้ยประกันภัยรถแท็กซี่ที่มีความเสี่ยงสูงให้เหลือน้อยที่สุด โดยลูกค้าเก่าจะครบกำหนดหมดในเดือน ก.ย.นี้ จากนั้นจะหันมาขายเบี้ยนันมอเตอร์ให้มากขึ้นเป็นสัดส่วน 50% และเบี้ยประกัน พ.ร.บ.อีก 50% คาดว่าในช่วงเวลาที่เหลือของปีนี้จะทำเบี้ยได้ประมาณ 100 ล้านบาท
สำหรับในปีที่ 2 บริษัทจะเพิ่มสัดส่วนเบี้ยนันมอเตอร์เป็น 60% และเบี้ยประกัน พ.ร.บ. 40% ตั้งเป้าทำเบี้ยให้ได้ 400 ล้านบาท และปีที่ 3 จะเพิ่มสัดส่วนเบี้ยนันมอเตอร์ให้ได้มากที่สุดเท่าที่จะทำได้ ตั้งเป้าทำเบี้ยให้ได้ 500 ล้านบาท
น.ส.ลินดา กล่าวว่า แผนธุรกิจดังกล่าวได้เสนอให้กับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณาด้วย
“หลังจากนี้เราจะลบภาพเดิมๆ ของ กมล ประกันภัย ที่เคยรับแต่ประกันรถแท็กซี่เป็นหลัก และหันมาขายเบี้ยนันมอเตอร์มากขึ้น โดยอาศัยช่องทางขายผ่านบริษัทนายหน้า สาขา และพันธมิตรของเราที่เป็นกลุ่มพัฒนาธุรกิจอสังหาริมทรัพย์เป็นหลัก เช่น กลุ่ม แอล.พี.เอ็น. กลุ่มณุศาศิริ และในวันที่ 1 ส.ค.นี้จะเปลี่ยนชื่อบริษัทใหม่เป็น ‘สัจจะประกันภัย’ อีกด้วย” น.ส.ลินดา กล่าว
ด้าน นายสุวิทย์ วงศ์พานิช รองประธานกรรมการ บริษัท กมล ประกันภัย กล่าวว่า ปัจจุบันบริษัทมีความสามารถในการรับประกันภัยเพิ่มขึ้นรองรับทุนประกันภัยสูงสุดถึง 1,000 ล้านบาท โดยมีพันธมิตรที่เป็นบริษัทรับประกันภัยต่อเข้ามาร่วมด้วย ซึ่งจะทำให้บริษัทมีศักยภาพรับงานนันมอเตอร์ได้เพิ่มขึ้น
“การที่เราทำเบี้ยนันมอเตอร์มากขึ้น ก็ทำให้เราลดการตั้งสำรองลง ซึ่งเราเน้นเรื่องเงินกองทุนต้องไม่ต่ำกว่า 140% มาก เพื่อสร้างความเชื่อมั่นให้กับลูกค้า และในอนาคตก็อาจเพิ่มทุนอีก หากธุรกิจขยายตัวได้ตามแผน ซึ่งจะมีการประเมินผลงานทุกไตรมาส” นายสุวิทย์ กล่าว